[Foto’s] Pippa Middleton trouPippa Middleton en James Matthews (20 Mei 2017) AP Photo/Pool) Pippa Middleton, die suster van Kate, hertogin van Cambridge, is Saterdag in die eg verbind met die welgestelde fondsbestuurder James Matthews. Die klokke het gelui ná die uur lange seremonie in ŉ yslike markies met mure van glas wat in die gronde naby Middleton se ouers se huis opgerig is. Middleton (33) en Matthews (41) het vir die skare gewuif en mekaar voor die deur gesoen voordat hulle na die onthaal vertrek het. Pippa het ŉ tradisionele kortmou rok van wit kant gedra tydens die seremonie wat Engeland se “troue van die jaar” genoem word. Die rok is deur die bekende ontwerper Giles Deacon gemaak, volgens Robert Johnson, redakteur van die London Evening Standard. Kate en haar man, prins William, en hul twee kinders prins George en prinses Charlotte, het ook die troue bygewoon. Prins Harry was ook daar, asook die tennisster Roger Federer. Die driejarige George en tweejarige Charlotte was onderskeidelik hofknapie en blommemeisie tydens die seremonie. Prins Harry se meisie, Meghan Markle, het nie die geleentheid bygewoon nie. Volgens berigte in die Britse pers sal die onthaal ŉ Skotse tema hê vir die ongeveer 350 gaste, asook ŉ verbyvlug deur ŉ Spitfire, ŉ Britse Tweede Wêreldoorlog-vegvliegtuig. Volgens die Daily Mail is 120 gaste na die seremonie en 300 na die onthaal genooi.